Mihál, Jozef, podpredseda vlády a minister práce, sociálnych vecí a rodiny SR (2011-06-28):
Ďakujem, pán podpredseda. Vážené panie poslankyne, vážení páni poslanci, predložený návrh zákona upravuje osobný rozsah starobného dôchodkového sporenia, ktorý bude po novom založený na princípe automatického vstupu fyzickej osoby do systému starobného dôchodkového sporenia, čiže inými slovami, mladí ľudia, ktorí začnú pracovať, stanú sa prvýkrát poistencami v Sociálnej poisťovni, na rozdiel od súčasného stavu budú automaticky zaradení do druhého piliera s tým, že budú mať dostatočne dlhú dobu nato, si celú situáciu premyslieť a v lehote dvoch rokov prípadne využiť svoje právo z druhého piliera vystúpiť. Ďalej sa navrhujú zmeny, pokiaľ ide o odplaty pre správcovské spoločnosti, a to konkrétne tieto: Navrhujeme zrušiť odplatu za zhodnotenie majetku v doterajšom konzervatívnom dôchodkovom fonde a navrhujeme vo vyváženom a rastovom dôchodkovom fonde zmeniť mechanizmus výpočtu odplaty za zhodnotenie majetku, a to v prospech sporiteľov a v prospech zvýšenej motivácie správcovských spoločností dosahovať reálne výnosy s tým, že výška týchto poplatkov sa nemení. Nemenia sa poplatky za správu majetku, to znamená, zostávajú vo výške 0,3 % z hodnoty majetku sporiteľa na ročnej báze, je to to isté ako doteraz. A v novozavádzanom tzv. indexovom fonde bude výška poplatku vypočítaná zo správy, vypočítaná z hodnoty majetku len 0,2 % z výšky majetku, čo je historicky najnižší poplatok, aký kedy v tomto systéme bol. Zmena nastáva v oblasti garancií. Súčasné garancie, ktoré boli nastavené značne nerozmyslene a ktoré do veľkej miery poškodili sporiteľov a pripravili ich o milióny, pokiaľ ide o potenciálne zhodnotenie, ku ktorému jednoducho nedošlo, meníme tak, že chceme navrhnúť, aby garancie zostali len v konzervatívnom fonde, a rušíme tieto garancie v súčasnom vyváženom fonde a v rastovom fonde s tým, že systém garancií v konzervatívnom fonde významným spôsobom v prospech sporiteľov vylepšujeme, a to dvoma spôsobmi. Jednak tým, že navrhujeme, aby sa sledované obdobie predĺžilo zo súčasných nezmyselne krátkych 6 mesiacov na 60 mesiacov a ďalej aby garancie boli definované tak, že sporiteľ musí mať garantované neznehodnotenie výšky svojho majetku po odpočítaní poplatkov, ktoré si zinkasuje správcovská spoločnosť. Čiže výhodnejšie v prospech sporiteľov, ako to bolo doteraz. Technickou zmenou je zmena názvov jednotlivých fondov, ktoré budú po novom lepšie vystihovať podstatu jednotlivých fondov. Čiže navrhujeme, aby sa konzervatívny dôchodkový fond premenoval na dlhopisový dôchodkový fond, aby sa vyvážený dôchodkový fond premenoval na zmiešaný dôchodkový fond a rastový dôchodkový fond aby sa premenoval na akciový dôchodkový fond. Čo je dôležité, navrhujeme ustanoviť povinnosť vytvoriť štvrtý, tzv. indexový dôchodkový fond, kde bude tzv. pasívna investičná stratégia, a tieto fondy budú kopírovať vo svojom zložení jeden alebo viac akciových indexov. Ďalšia dôležitá zmena. Návrh novely zákona o starobnom dôchodkovom sporení umožní sporiteľom v prípade ich záujmu rozložiť si svoje úspory do dvoch dôchodkových fondov s tým, že ak sporitelia túto možnosť využijú, jeden z týchto fondov bude musieť byť dlhopisový dôchodkový fond, v ktorom teda zostávajú garancie, a ďalší fond môže byť buď zmiešaný, alebo akciový, alebo indexový. Ďalšia dôležitá zmena je presun, tzv. povinný presun na základe dosiahnutia vekovej hranice v majetku sporiteľa medzi jednotlivými fondami. Pripomínam, že dnes je to veľmi striktné a môže to veľmi poškodiť sporiteľa, pretože vo veku 47 rokov sa celý majetok sporiteľa musí presunúť do vyváženého dôchodkového fondu a vo veku 55 rokov sa celý majetok sporiteľa musí presunúť do konzervatívneho fondu, čo v prípade toho, že sa tak udeje v práve tú nesprávnu dobu, môže veľmi znehodnotiť majetok sporiteľa. Preto navrhujeme, aby tento povinný presun bol postupný, a to tak, že pri dosiahnutí 50 rokov veku sporiteľa sa zo zákona presunie 10 % jeho majetku z niektorého z tých troch fondov, buď zmiešaného, akciového alebo indexového, do dlhopisového a každý ďalší rok sa následne presunie vždy po 10 % jeho majetku znova do dlhopisového dôchodkového fondu. Takto dôjde k lepšej ochrane majetku sporiteľa a k vyššej záruke toho, že majetok sporiteľa, resp. jeho úspory sa neznehodnotia krátko pred dosiahnutím nároku na dôchodok. Okrem iných zmien, ktoré som spomínal, sa zvyšuje ochrana, zabezpečuje sa lepšie hodnota majetku dôchodkových fondov voči rôznym druhom rizík. V neposlednom rade sa návrhom zákona zlepšuje informovanosť sporiteľov. A pripomeniem ešte, pokiaľ ide o prechodné ustanovenie, že navrhujeme, aby v období až do 1. apríla 2012, to znamená v období piatich mesiacov od nadobudnutia účinnosti novely zákona, naďalej zotrvali garancie v tých troch doterajších fondoch, aby mali sporitelia dostatočne dlhý čas na rozmyslenie si o prípadnom svojom prestupe medzi jednotlivými fondami tak, ako im to bude na základe ich slobodného rozhodnutia vyhovovať. Verím, že všetky tieto navrhované zmeny prispejú k tomu, aby bol systém omnoho stabilnejší, atraktívnejší pre sporiteľov, a čo je dôležité, aby zabezpečil výnosy sporiteľom a nie správcovským spoločnostiam na poplatkoch, aby tieto výnosy boli vyššie, ako je inflácia, to znamená, aby systém dôchodkového sporenia splnil ten účel, pre ktorý bol v roku 2004 – 2005 založený. Ďakujem za vašu podporu a za pozornosť.